Կիլիկիոյ կաթողիկոսութիւնը, Եկեղեցիներու համաշխարհային խորհուրդին (WCC), միջ-եկեղեցական էքիւմէնիք շարժման ծաւալած շինիչ աշխատանքներուն ու դերակատարութեան, բերած է աշխուժ մասնակցութիւն եւ դերակատարութիւն։ Քրիստոնէական եկեղեցիներ ընդհանրապէս եւ Արեւելեան ուղղափառ, եւ Միջին Արեւելեան ուղղափառ եկեղեցիներ մասնաւորաբար համաշխարհային, շրջանային թէ ներազգային մակարդակներու վրայ, միջ-եկեղեցական ուշագրաւ, աշխոյժ յարաբերութիւն եւ գործունէութիւն տարած են, յատկապէս 1964 թուականէն սկսեալ, նպատակ ունենալով յանձնախմբային աշխատանքներով, Քաղկեդոնի (451) Ժողովին պատճառած աստուածաբանական եւ քրիստոսաբանական տարակարծութիւնները քննարկել, քոյր եկեղեցիներու միջեւ համագործակցական ոգին զօրացնել, համերաշխութեան առաջնորդող հասարակաց ուղիներ որոնել, առաքելական մէկ եւ ընդհանրական եկեղեցւոյ պատկանելիութեան գիտակցութիւնը խորացնել եւ վերջապէս, բոլորին կողմէ ցանկալի միութիւնը իրագործել։